ສະ​ຫະ​ລັດ ແລະ​ພາ​ຄີ ປະ​ນາມ ການ​ຍິງ​ທົດ​ລອງ​ລູກ​ສອນ​ໄຟ ຂອງ​ເກົາ​ຫຼີ​ເໜືອ
ສະ​ພາ​ຄວາມ​ໝັ້ນ​ຄົງ​ ໄດ້​ເປີດກອງ​ປະ​ຊຸມ​ພິ​ເສດ​ຂຶ້ນ ໃນ​ວັນ​ຈັນ​ວານນີ້ ເພື່ອ​ປຶກ​ສາ​ຫາ​ລື​ກ່ຽວ​ກັບ​ການ​ຍິງ​ລູກ​ສອນ​ໄຟ ທີ່​ພຽງ​ຢາງ​ກ່າວ​ອ້າງໃນ​ອາ​ທິດ​ແລ້ວນີ້ວ່າ ເປັນ​ລູກ​ສອນ​ໄຟ​ຄວາມ​ໄວ​ກວ່າ​ສຽງ ​ທີ່​ໃຊ້​ເທັກ​ໂນ​ໂລ​ຈີ​ສູງ.
ສະຫະລັດແລະພັນທະມິດ 5 ປະເທດ ໄດ້ອອກຖະແຫຼງການຮ່ວມໃນວັນຈັນວານນີ້ ປະນາມການທົດລອງລູກສອນໄຟຂີປະນາວຸດ ຂອງເກົາຫຼີເໜືອ ເມື່ອວັນທີ 5 ມັງກອນຜ່ານມາ ທ່ານນາງລິນດາ ໂທມັສ ກຣີນຟິລ ເອກອັກຄະລັດຖະທູດຂອງສະຫະລັດກ່າວໂດຍໃຊ້ຊື່ຫຍໍ້ຂອງສາທາລະນະລັດປະຊາທິປະໄຕ ປະຊາຊົນເກົາຫຼີ ຊຶ່ງເປັນຊື່ ທາງການຂອງເກົາຫຼີເໜືອນັ້ນວ່າ “ການຍິງລູກສອນໄຟຂີປະນາວຸດຂອງ ສປປ ເກົາຫຼີ ເມື່ອວັນທີ 5 ມັງກອນ ແມ່ນເປັນການລະເມີດຢ່າງຈະແຈ້ງຕໍ່ມະຕິຂອງສະພາຄວາມໝັ້ນຄົງຫຼາຍໆຂໍ້ ” ທ່ານນາງໂທມັສ ກຣີນຟິລ ໄດ້ອ່ານຖະແຫຼງການຮ່ວມ ຕໍ່ພວກນັກຂ່າວ ທີ່ຫ້ອມລ້ອມໂດຍເອກອັກຄະລັດຖະທູດຂອງປະເທດອາລບາເນຍ ອັງກິດ ຝຣັ່ງ ໄອຣ໌-ແລນ ແລະຍີ່ປຸ່ນ ໃນຈຳນວນ 6 ປະເທດເຫຼົ່ານີ້ ມີພຽງແຕ່ຍີປຸ່ນປະເທດດຽວທີ່ບໍ່ໄດ້ເປັນສະມາຊິກຂອງສະພາຄວາມໝັ້ນຄົງຮອບປັດຈຸບັນ ສະພາຄວາມໝັ້ນຄົງໄດ້ເປີດກອງປະຊຸມພິເສດຂຶ້ນ ໃນວັນຈັນວານນີ້ ເພື່ອປຶກສາຫາລືກ່ຽວກັບການຍິງລູກສອນໄຟ ທີ່ພຽງຢາງກ່າວອ້າງໃນອາທິດແລ້ວນີ້ວ່າ ເປັນລູກສອນໄຟຄວາມໄວກວ່າສຽງທີ່ໃຊ້ເທັກໂນໂລຈີສູງ ທ່ານນາງໂທມັສ ກຣີນຟິລ ກ່າວວ່າ “ການຍິງໃນເທື່ອນີ້ ແມ່ນຄັ້ງຫຼ້າສຸດໃນການຍິງລູກສອນໄຟຂີປະນາວຸດ ທີ່ມີມາເປັນລຳດັບ ແລະການສະແດງອອກໃຫ້ເຫັນເຖິງຄວາມຕັ້ງໃຈ ຂອງ ສປປ ເກົາຫຼີ ທີ່ຈະຂະຫຍາຍຄວາມອາດສາມາດຂອງອາວຸດທີິ່ຜິດກົດໝາຍດັ່ງກ່າວ ການທົດລອງເຫຼົ່ານີ້ແມ່ນເພີ້ມຄວາມສ່ຽງໃນການຄາດຄະເນທີ່ຜິດພາດ ພ້ອມທັງເພີ້ມທະວີແລະເປັນໄພຂົ່ມຂູ່ທີ່ສຳຄັນຕໍ່ສະຖຽນລະພາບຢູ່ໃນຂົງເຂດ ” ທ່ານນາງກ່າວຕື່ມວ່າ ເກົາຫຼີເໜືອພວມສ້າງອາວຸດບໍ່ແມ່ນແຕ່ສຳລັບເກົາຫຼີເໜືອເອງເທົ່ານັ້ນ ແຕ່ຍັງເພີ້ມການສ້າງອາວຸດເພື່ອສົ່ງອອກໃຫ້ພວກຂາຍອາວຸດແລະພວກລູກຄ້າລະຫວ່າງປະເທດອື່ນໆ ຊຶ່ງເປັນການລະເມີດ ຕໍ່ການລົງໂທດຂອງລະຫວ່າງປະເທດນັ້ນ “ສປປ ເກົາຫຼີ ທຳການລົງທຶນທາງທະຫານເຫຼົ່ານີ້ ໂດຍບໍ່ເອົາຫົວຊາຕໍ່ການເປັນຢູ່ຂອງປະຊາຊົນຊາວເກົາຫຼີເໜືອ” ນັ້ນຄືຄຳເວົ້າຂອງເອກອັກຄະລັດຖະທູດສະຫະລັດ “ປະຊາຊົນຊາວເກົາຫຼີເໜືອຍັງສືບຕໍ່ໄດ້ຮັບຄວາມທຸກທໍລະມານພາຍໃຕ້ອຳນາດການປົກຄອງຜະເດັດການທີ່ເຂັ້ມງວດແລະຢູ່ພາຍໃຕ້ວິກິດການດ້ານມະນຸດສະທຳທີ່ຮ້າຍແຮງເພີ້ມຂຶ້ນ ” ການຍິງທົດລອງລູກສອນໄຟຄັ້ງຫຼ້າສຸດຂອງເກົາຫຼີເໜືອມີຂຶ້ນໃນຂະນະທີ່ປະເທດດັ່ງກ່າວໄດ້ປະຕິເສດທີ່ຈະສະໜອງຕອບຕໍ່ການຮ້ອງຂໍຂອງສະຫະລັດ ທີ່ຈະເປີດການເຈລະຈາກັບພຽງຢາງ ເກົາຫຼີເໜືອບໍ່ໄດ້ເອົາຫົວຊາຕໍ່ການສະເໜີຊ້ຳແລ້ວຊ້ຳອີກຂອງສະຫະລັດ ເພື່ອໃຫ້ເປີດການເຈລະຈາກ່ຽວກັບອາວຸດໂດຍເວົ້າວ່າ ວໍຊິງຕັນກ່ອນອື່ນໝົດຕ້ອງ “ຍົກເລີກນະໂຍບາຍທີ່ເປັນປໍລະປັກຂອງຕົນ ”